เก็บร้านนี้ไว้ใน bucket list มานานนม ไม่ได้มาเชยชมกับเขาสักที จนกระทั่งวันนี้ ทางสะดวก ขับเฉียดหน้าร้าน แล้วมีรถออกพอดี ก็เลยได้จังหวะเสียบเข้าปั๊บ ผมเดินทางมาถึงที่ร้านประมาณ 4 โมงเย็นครับ ลูกค้าเริ่มไม่แน่นร้านแล้ว ก็เลยไม่ประสบชะตากรรมเหมือนที่ใครหลายคนบ่น

ลังเลกับเมนูที่จะสั่งอยู่พักใหญ่ ในที่สุดก็มาลงตัวกับ เกาเหลาต้มยำ (50 บาท) และบะหมี่แห้งโฟ (40 บาท) ช้าก่อนยังไม่หมดเท่านี้ วู่วามสั่งอาหารทานเล่นมาอีก 2 จานด้วยความหิวสะสม จัดไป ลูกชิ้นแคะนึ่ง 9 ลูก (30 บาท) และลูกชิ้นกุ้งทอด 10 ลูก (50 บาท) ตอนสั่งก็ไม่รู้สึกอะไร จนกระทั่งละเลียดกินหมดไปทีละชาม น่าจะซัดลูกชิ้นไปไม่ต่ำกว่า 30 ลูก เล่นเอาอิ่มจุก แล้วเกลียดลูกชิ้นไปเลย

มื้อพลีชีพครั้งนี้ทำไปโดยไร้สติ แต่ก็ทำให้ได้ข้อสรุปอะไรบางอย่างเพิ่มเติมสำหรับใครที่คิดจะมาเยือนเจ๊โหนก

(1) เมนูยอดนิยมของร้านนี้คือก๋วยเตี๋ยวต้มยำ แต่ไช้ชวนชิมขอเชิญชวนให้คุณสั่งก๋วยเตี๋ยวแห้งหรือน้ำแบบไม่ปรุง เหตุผลคือรสชาติต้มยำแม้จะเข้มข้นจัดจ้าน แต่อาจจะไม่เหมาะสำหรับคนที่ไม่ชอบทานหวานจัด เปรี้ยวจัด และเผ็ดจัด ลองสั่งแยกน้ำมาดู แล้วจะรู้ว่าน้ำซุปกระดูกหมู เวลาไม่ปรุง มันอร่อยขนาดไหน!!!!

(2) ในบรรดาอาหารทานเล่นของร้าน ตั้งแต่เกี๊ยวทอด ลูกชิ้นกุ้ง ลูกชิ้นปลา ลูกชิ้นแคะ ผมลองไป 2 จาน รู้สึกจะชอบลูกชิ้นแคะมากกว่าลูกชิ้นปลาและกุ้ง ชื่อเขาก็บอกว่าเป็นก๋วยเตี๋ยวลูกชิ้นแคะ ฉะนั้นมาถึงแหล่งต้องกินลูกชิ้นแคะสินะ ลูกชิ้นกุ้งจะไม่ใช่แบบที่เรา ๆ เคยกิน ไม่ใช่เนื้อกุ้งล้วน เป็นแบบเปลือกหนาและเหนียว อารมณ์ประมาณกินขนมไข่นกกะทา ใครฟันไม่ดีไม่แนะนำนะครับ เพราะเคี้ยวแล้วเมื่อยมาก นี่กินไป 14-15 ลูก เมื่อยกรามไปเลย ถ้าชอบทานของทอดเกี๊ยวทอดน่าจะเหมาะกว่าครับ

(3) บรรยากาศร้านเปลี่ยนไปคนละเรื่องจากที่เคยได้ยินมา จากห้องแถวร้อนอับกลายเป็นห้องแอร์เย็นฉ่ำ ไม่มีเสียงทะเลาะกันให้ระคายหู การบริการก็ดูเหมือนจะดีขึ้นมาก วันนี้ไม่มีใครวีนเหวี่ยงให้เห็น แถมสั่งอาหารไปแค่แป๊บเดียวเอง อีกไม่นานเกินรออาหารก็มาเสิร์ฟอยู่ตรงหน้า รู้อย่างนี้แวะมากินที่นี่ตั้งนานแล้ว

อุทาหรณ์สอนใจวันนี้คือ เวลาหิวจัดอย่าสั่งอาหารแบบวู่วาม โดยเฉพาะตอนที่ไม่มีเพื่อนร่วมแบ่ง เพราะสุดท้ายคนที่แพ้ก็ต้องดูแลตัวเอง